Prienų rajono savivaldybės tarybai

SPRENDIMO „DĖL SKOLŲ UŽ VALSTYBINĖS ŽEMĖS NUOMĄ PRIPAŽINIMO BEVILTIŠKOMIS IR JŲ NURAŠYMO“ PROJEKTO AIŠKINAMASIS RAŠTAS

Sprendimo projekto tikslas ir uždaviniai:

Pripažinti beviltiškomis ir nurašyti valstybinės žemės nuomos mokesčio nepriemokas iš apskaitos, siekiant kaupti apskaitoje tikslią informaciją.

Savivaldybės tarybos sprendimo projektu siūloma pripažinti beviltiškomis valstybinės žemės nuomos mokesčio nepriemokas likviduotų ir iš Juridinių asmenų registro išregistruotų įmonių, mirusių asmenų skolas ir delspinigius.

Siūlomos teisinio reguliavimo nuostatos:

Sprendimo projektas parengtas vadovaujantis Lietuvos Respublikos civiliniu kodeksu ir Prienų rajono savivaldybės tarybos 2010 m. liepos 22 d. sprendimu Nr. T3-178 patvirtinta Valstybinės žemės nuomos mokesčio administravimo tvarka.

Lietuvos Respublikos civilinio kodekso 6.128 straipsnyje nustatyta, kad prievolės pasibaigia mirus fiziniam asmeniui arba likvidavus juridinį asmenį.

Pagal Juridinių asmenų registro duomenis, skolininkų įmonės iš Juridinių asmenų registro išregistruotos.

Laukiami rezultatai:

Siekiama kaupti apskaitoje tikslią informaciją apie savivaldybės finansinę būklę, veiklos rezultatus, pripažįstant beviltiškomis žemės nuomos mokesčio nepriemokas. Priėmus sprendimą, sumažės valstybinės žemės nuomos mokesčio bendroji nepriemoka.

Lėšų poreikis ir šaltiniai:

Nėra.

Kiti sprendimui priimti reikalingi pagrindiniai skaičiavimai ar paaiškinimai:

Valstybinės žemės nuomos mokesčio administravimo tvarkos, patvirtintos Prienų rajono savivaldybės tarybos 2010 m. liepos 22 d. sprendimu Nr. T3-178, V skyriuje nustatyti atvejai, kada savivaldybės taryba valstybinės žemės nuomos mokesčio mokėtojų mokestines nepriemokas gali pripažinti beviltiškomis ir pasibaigusiomis. Beviltiška pripažįstama ta mokesčio mokėtojo nepriemoka, kurios neįmanoma išieškoti dėl objektyvių priežasčių arba netikslinga išieškoti socialiniu arba ekonominiu požiūriu, juridinis asmuo likviduotas, fizinis asmuo mirė arba suėjo teisės aktais nustatytas mokestinės nepriemokos priverstinio išieškojimo senaties terminas. Asmenų mirties data nustatoma naudojantis VĮ Registrų centro Gyventojų registru. Apie žemės nuomos mokesčio nepriemoką turinčius asmenis nuolat buvo informuojamos seniūnijos, pateikiami visų skolininkų sąrašai. Fiziniams ir juridiniams asmenims nuolat buvo siunčiami priminimai. Žemės nuomos mokesčio išieškojimą apsunkina netikslus gyvenamosios vietos deklaravimas ir dalies įmonių skolininkių išregistravimas, adresai nesutampa su adresais, pateiktais Registrų centrui, todėl grįžta visi jiems siunčiami laiškai. Adresus imame iš Gyventojų registro duomenų bazės, tačiau daug laiškų sugrįžta su prierašu, kad toks asmuo nurodytu adresu negyvena arba persikraustė, arba deklaruota gyvenamoji vieta užsienio valstybė.

Lyginamasis variantas: nepridedamas.

Finansų ir strateginio planavimo skyriaus vedėja	Jurgita Čerkauskienė